
Som drope of pitee, thrugh thy gentilnesse, Uppon us wrecchede wommen lat thou falle. For Certes, lord, ther nys noon of us alle, That sche nath ben a duchesse or a queene; Now be we caytifs, as it is wel seene: Thanked be Fortune, and hire false wheel, That noon estat assureth to ben weel. And certes, lord, to abiden j>oure presence Here in the temple of the goddesse Clemence We han ben waytynge al this fourtenight; Now help us. Lord, syth it is in thy might I wrecche, which that wepe and waylle thus. Was whilom wyf to kyng Capaneus, That starf at Thebes, cursed be that day, And alle we that ben in this array, And maken al this lamentacioun! We losten alle our housbondes at that toun, Whil that the sege ther aboute lay. And ^et the olde Creon, welaway I That lord is now of Thebes the citee, Fulfild of ire and of iniquite*, He for despyt, and for his tyrannye, To do the deede bodyes vileinye, Of alle oure lordes, whiche that ben i-slawe, Hath all the bodies on an heep y-drawe, And wol not suffren hem by noon assent Nother to ben y-buried nor y-brent, But maketh houndes ete hem in despite.' And with that word, withoute more respite, " They fillen gruff, and criden pitously, ' Have on us wrecchede wommen som mercy, And lat our sorwe synken in thyn herte.' This gentil duk doun from his courser sterte With herte pitous, when he herde hem speke Him thoughte that his herte wolde breke, Whan he seyh hem so pitous and so maat, That whilom weren of so gret estat